b'\n_START_ARTICLE_\nHeino Kaski\n_START_PARAGRAPH_\nHeino Wilhelm Daniel Kaski (21. kes\xc3\xa4kuuta 1885 Pielisj\xc3\xa4rvi \xe2\x80\x93 20. syyskuuta 1957 Helsinki) oli suomalainen s\xc3\xa4velt\xc3\xa4j\xc3\xa4 ja pianisti. S\xc3\xa4velt\xc3\xa4j\xc3\xa4n\xc3\xa4 Kaski keskittyi p\xc3\xa4\xc3\xa4asiassa pienimuotoisiin pianokappaleisiin ja lauluihin. Tyylillisesti h\xc3\xa4n edustaa kansallisromantiikkaa. Pianominiatyyreista kenties tunnetuin on toivekonserttien suosikki Y\xc3\xb6 meren rannalla. H\xc3\xa4n s\xc3\xa4velsi my\xc3\xb6s sinfonian h-molli op. 16 vuonna 1919. S\xc3\xa4velt\xc3\xa4j\xc3\xa4 itse piti t\xc3\xa4t\xc3\xa4 teosta p\xc3\xa4\xc3\xa4teoksenaan. Muita Kasken s\xc3\xa4vellyksi\xc3\xa4 ovat muun muassa viulu- (1920), sello- (1923) ja huilusonaatit (1937). H\xc3\xa4n s\xc3\xa4velsi yli sata yksinlaulua sek\xc3\xa4 yli sata pianokappaletta.\n_START_SECTION_\nUra ja el\xc3\xa4m\xc3\xa4\n_START_PARAGRAPH_\nHeino Kasken vanhemmat olivat lukkari, director cantus Daniel Kaski ja Anna Maria o.s. Alopaeus. Poika sai musiikinopetusta is\xc3\xa4lt\xc3\xa4\xc3\xa4n ja oppi soittamaan viulua. _NEWLINE_Kaski siirtyi kesken oppikoulun Sortavalan lyseosta Helsinkiin opiskelemaan musiikkia, aluksi urkurikoulussa ja sen j\xc3\xa4lkeen Helsingin orkesterikoulussa. Musiikinteoriaa h\xc3\xa4nelle opetti Ilmari Krohn, ja h\xc3\xa4n sai yksityisesti s\xc3\xa4vellysopetusta Erkki Melartinilta, Jean Sibeliukselta ja my\xc3\xb6hemmin Selim Palmgrenilta. 1910-luvun alkupuolella Kaski sai nelj\xc3\xa4sti valtion stipendin, ja sen turvin h\xc3\xa4n opiskeli s\xc3\xa4vellyst\xc3\xa4 Berliiniss\xc3\xa4 Paul Juonin johdolla vuosina 1911\xe2\x80\x931914. Maailmansota keskeytti opinnot, ja h\xc3\xa4n palasi kotimaahan vuosiksi 1914\xe2\x80\x931919 ja sai opetusta Palmgrenilta. Sodan j\xc3\xa4lkeen h\xc3\xa4n palasi Keski-Eurooppaan ja jatkoi s\xc3\xa4vellysopintojaan Otto Taubmannin johdolla ja tutustui my\xc3\xb6s ranskalaiseen s\xc3\xa4veltaiteeseen._NEWLINE_Kaski piti yhdeks\xc3\xa4n s\xc3\xa4vellyskonserttia Helsingiss\xc3\xa4 sek\xc3\xa4 muutamia muualla Suomessa._NEWLINE_Opintojensa j\xc3\xa4lkeen vuonna 1926 Kaski alkoi el\xc3\xa4tt\xc3\xa4\xc3\xa4 itse\xc3\xa4\xc3\xa4n opettamalla pianonsoittoa ja laulua Sivistysj\xc3\xa4rjest\xc3\xb6jen kansankonservatoriossa ja Helsingin kansakoulussa. H\xc3\xa4n sai director musices -arvonimen vuonna 1941, ja h\xc3\xa4net palkittiin Pro Finlandia -mitalilla 1950. Kaski kuoli Helsingiss\xc3\xa4 samana p\xc3\xa4iv\xc3\xa4n\xc3\xa4 kuin Jean Sibelius, 20. syyskuuta 1957. _NEWLINE_Heino Kasken mukaan nimetty katu sijaitsee Helsingin J\xc3\xa4tk\xc3\xa4saaressa.'